Loyeure

Ene loyeure, c' est on sene d' ortografeye ki loye deus mots ki s' ont aplaké, et divni on djivion.

 Ôtes uzaedjes 
Ene loyeure c' est eto on sene di pontiaedje ki mostere k' on mot a stî côpé al fén d' ene roye, eg:

cisse roye est vor-
mint trop longowe

I n' fåt nén confonde li loyeure avou li tiret (minme s' i sont foirt rshonnants), li tiret est on sene di pontiaedje, ene miete pus longou ki l' loyeure, eyet s' eploye po mårker ene ristitcheye fråzlete ou po mostrer on candjmint d' cåzeu dins des dialogues.

Li loyeure est ossu diferinne do sene matematike moens (minme si so les copiutreces i s' ecôdèt ambedeus avou l' minme caractere «-»), ki lu a-st on sinse matematike.

 Uzaedje des loyeures ehåyîs pås rfondeus 
Gn a ene nouzome diferince inte l' uzaedje des loyeures e sistinme Feller ey e rfondou walon.

E sistinme Feller, gn aveut des fåssès loyeures po mårker on loyaedje inte li dierinne cossoune d' on mot et l' voyale do mot ki shût, å cåzer. Portant, cisse bouye la n' est nén rimpleye, ezès scrîts lingaedjes, pa des senes ortografikes (ele s' aprind avou l' lingaedje). Po n' nén aveur, ditrop di ç' sene la, sacwants Fellerisses avént ddja rsaetchî les loyeures des mots d' aplacaedjes : on roudje gôrdje (on rodje goidje).

E rfondou, les loyeures rissiervèt a loyî les bokets di sacwants mots d' aplacaedje.

 Uzaedje classike des loyeures (foû sustantifs) 
 padvant les letes di beloyance (po-z ariver, il a-st arivé) ;
 dins les pronos mostreus : (ci-la).
 dins les nombes, inte les dijhinnes et les unités (swessante-troes; vint-cénk).

 Cas d' aplacaedje avou loyeures 
 Nos d' plaeces 
 Nos d' plaeces avou "Sint" u "Sinte" : Sint-Houbert
 Nos d' plaeces loyîs avou l' divancete "dilé" u "so" : Vå-dlé-Rozire, Montneye-so-Mouze.
 Nos d' plaece fwait pa rebanaedje di deus viyaedjes. Cirou-Moustî, Rou-Muroe, Gråce-Hologne.
 Nos d' plaeces avou èn addjectif divant, sins årtike, et k' on n' voet pus l' sinse do mot : Grand-Rozire.

 Nos d' djins 
 Dobes pitits nos : Djihan-Pire, Mareye-Rôze.
 Lomaedje des familes (no d' famile di l' ome, pu l' no d' famile del feme) : li tombe Mahin-Påket.
 Lomaedje des femes på no d' leu-z ome. Josée Spinosa-Mathot.
 Djins k' ont yeu deus nos (onk pask' i s' catchént), et lzès voleur wårder après.
 Lwè (djuridike) fwait pa deus djins eshonne u lwè (syintifike) trovêye pa deus sincieus e minme tins : efet Doppler-Fizeau.
 Kimons nos 
 sustantifs fwait avou on ptit no. Djan-comere, Mareye-frote-frote, Mareye-cafè.
 mots d' aplacaedje fwaits d' on viebe et di s' coplemint : loye-cô, ratind-tot, spågne-måle.
 Sustantifs avou èn addjectif metou padvant : «rodje-goidje», rodje-gozî, gros-colé
 Sustantivêye fråzlete : on dji-vou-dji-n'-pou, les k'-estént-la.
 Sustantifs d' aplacaedje tîxhon : pî-sinte, gorea-moxhon.
 fiesse, tchapele d' on sint : al Sinte-Båbe, al Sint-Djhan.
 Sustantivires di no d' biesses et d' plantes: si l' contnou del sustantivire n' est nén li ci do contnou des deus mots, li sistantivire si scrît purade avou ene loyeure. I gn a yeu on tins ene acceptance des dobès rifondowes (mot sins loyeure et mot avou) : «malete-di-bierdjî» et «malete di bierdjî»; «boton-d'-ôr» et boton d' ôr, mins on saye asteure di n' awè pus k' ene intrêye).Loukîz sol fi d' berdalaedje do Wiccionaire, 2020.

 Chifes 
 inte les dijhinnes et ls unités : céncwante-troes
 deus anêyes : li guere 1940-1945.

 Cas d' aplacaedjes sins loyeure 
 Nos d' plaeces avou èn addjectif metou padvant 
 Viyaedjes : Setche Vå, Plinne Vå, Nouve Veye, Bele Vå, Grande Han, Moite Han, Pitite Han, Tchôde Fontinne, Froede Fontinne, Pitite Rozire, Grand Rtchin, Grande Boursegne, Pitite Boursegne, Grande Louwete, Pitite Louwete, Hôt Fayi, Pitit Fayi.
 Hamteas : li Basse Wåve, li Basse Libin, 
 Payis: Nouve Zelande, Nouve Caledonreye, Bas Payis, Blanke Rûsseye.
 Aiwes : Aiwe di Lesse, Aiwe d' Oûte.
 Mers : Noere Mer, Mîtrinne Mer, Påjhûle Oceyan.

 Kimons nos avou èn addjectif metou padvant 
Si l' contnou do mot est l' some do contnou des mots kel compôznut :
 blanc bwès, blanc djonne, blanc coucou, blanc betch.
 noer bwès
 sint bwès
 såvadje pilé, såvadje åwe.
Nén si c' est djusse ene pårteye do contnou del sustantivire :
 rodje-goidje, rodje-gozî, rodje-face (oujhea å rodje gozî)

 Kimons nos avou les dvancetes "di", "des" 
 a des håyes
 biesse di boledjî

 Kimons nos avou les divancetes "ås", "al", "å" 
 oujhea ås poyes, biesse ås tetes
 biesse å Bon Diu

 Uzaedje des diccionairîs ey eplaideus d' walon 
 Li gazete «El Bourdon» ni mete måy di loyeure, so ene dujhance da Jean-Luc Fauconnier (in guigne djins =on guigne-djin).
 Dins l' motlî des plantes da Boxus, end a a tot côp.


 Bate di dvize sol sudjet 
 Bate di dvizes sol Widdionaire

 Sourdants 

Categoreye:Senes di pontiaedje